
ANEXA nr. 1 

la caiet de sarcini

Exemplar unic
 „Execuție lucrări de reparații curente la construcții pav. H din cazarma 3621 Mangalia aflată în administrarea UM 02014 Mangalia”

- EXECUŢIE LUCRĂRI -
1. Generalități

Prezentul caiet de sarcini tratează pentru fiecare categorie de lucrări aspectele legate de condițiile ce trebuie îndeplinite pentru realizarea execuției (standarde, normative și prescripții ce vor sta la baza execuției lucrărilor), materiale folosite la execuția lucrărilor, verificările necesare pentru lucrările executate, condiții de livrare și depozitare a materialelor folosite pentru execuția lucrărilor, defectele admise și neadmise precum și verificările finale pentru realizarea recepției lucrărilor de reparații curente.
Caietul de sarcini nu are caracter limitativ, executantul lucrărilor fiind obligat să asigure toate circumstanțele prevăzute de normativele și standardele în vigoare pentru realizarea unor lucrări de calitate. Orice modificări sau completări aduse prezentului Caiet de sarcini se vor putea face numai cu avizul autorității contractante.

Rolul diferitelor părți implicate în documentația tehnică este definit de legea nr. 10/1995.

Ca parte a cerințelor de calitate în construcții Contractorul și Investitorul vor urmări performanța lucrărilor finalizate. Urmărirea comportamentului lucrărilor construite și intervențiile în timp reprezintă o evaluare a condițiilor tehnice ale construcției și prezervarea capacității de funcționare pe întreaga durata de funcționare. Urmărirea regulată se face prin examinare directă vizuală și cu mijloace simple de măsurare, conform prevederilor din normativele și standardele în vigoare care guvernează lucrările prezente și categoria de construcții.

Lucrările cuprinse în prezenta documentație tehnică vor fi efectuate în conformitate cu normele și standardele în vigoare.
Lucrarea trebuie executată în modul cel mai corect și complet, astfel încât să conducă la îndeplinirea condițiilor cerute de beneficiar (în limitele impuse de normativele și standardele în vigoare). Beneficiarul va avea dreptul să respingă orice lucrare și materiale care nu corespund specificației documentației tehnice sau normelor în vigoare.

Executantul va solicita furnizorilor certificate de calitate și garanție. Acestea vor fi prezentate comisiei de recepție.
Contractorul are sarcina de a studia documentația tehnică (părțile desenate și scrise), standardele tehnice și instrucțiunile în vigoare la data executării și să facă previziuni din timp ale materialelor și a forței de muncă calificate, în concordanță cu cerințele tehnice adiacente, cât și previziuni ale energiei, facilităților, uneltelor și echipamentelor pe întreaga durată de executare.

Contractorul lucrărilor are responsabilitatea de a sesiza în 24 de ore Inspecția de Stat în Construcții în cazul producerii unor accidente tehnice pe timpul execuției lucrărilor.

Folosirea normelor și standardelor românești va prevala în Contractul pentru lucrări și în absența Standardelor românești pentru lucrările specifice, se vor folosi standarde pentru lucrări similare sau Standarde europene relevante. Contractorul trebuie să respecte normele de sănătate și de securitate a muncii  în vigoare. De asemenea, trebuie să respecte normele de incendiu, mai ales când se folosesc substanțe periculoase. Măsurile particulare care se vor lua și recomandările pentru transportul și depozitarea adecvată a materialelor de construcții și instalații se vor găsi în diverse capitole ale acestui Caiet de Sarcini.

Toate instalațiile, materialele si echipamentele, trebuie să corespundă cerințelor standardelor și normativelor următoare precum și a altor documente editate de Autorități, Instituții și Organizații:
- Standardele și normativele românești din domeniu;

- Standardele internaționale din domeniu, adoptate ca standarde romane (SR CEI și SR ISO) ;

- Standardele europene din domeniu, adoptate ca standarde romane (SR EN) ;

- Legea 10/1995 privind calitatea în construcții în Romania, cu modificările și completările ulterioare;

- Legea 319/2006 – Legea securității și sănătății în muncă;

- P 118/1999 Normele Naționale din Romania privind prevenirea și stingerea incendiilor;

- Standarde internaționale (CEI), Europene (EN), Britanice (BS), Germane (DIN, VDE) acceptate în România.

În caz de nepotriviri între cerințele standardelor și legislației străine și cerințele standardelor locale, trebuie urmate cerințelor legislației locale din România.

Dacă într-unul din normativele sau standardele de mai sus se dau soluții alternative și în specificația de față nu se identifica opțiunea cerută, atunci se va folosi cel mai durabil material și cele mai severe prescripții pentru testele aplicate. În eventualitatea unor cerințe contradictorii între astfel de standarde și specificația de față, vor avea prioritate termenii specificației.

La executarea lucrărilor se vor utiliza numai materialele consemnate prin documentația tehnică. Orice propunere de înlocuire trebuie motivată de contractant și aprobată de autoritatea contractantă și beneficiar. Toate materialele vor trebui să fie însoțite de Certificate de calitate și agremente tehnice. Înainte de punerea în opera se vor face verificări vizuale. Materialele necorespunzătoare se vor înlătura.

Păstrarea materialelor se face în magazii sau spații de depozitare, organizate în acest scop, în condiții care să asigure buna lor conservare și securitate deplină.

Se vor respecta normele de securitate și sănătate în muncă.

2. Standarde și normative de referință
· Ordinul ministrului apărării naționale nr. M.151/2017 pentru aprobarea Instrucțiunilor privind realizarea obiectivelor de investiții, recepția construcțiilor și stabilirea valorii finale a lucrărilor de construcții, cuprinse în programul de investiții al Ministerului Apărării Naționale;

· Legea nr. 10/1995 privind calitatea în construcții cu modificările și completările ulterioare;

· Legea nr. 50/1991 privind autorizarea executării lucrărilor de construcții, cu modificările și completările ulterioare;

· OG 20/2010 (stabilirea unor măsuri pentru aplicarea unitară a legislației Uniunii Europene care armonizează condițiile de comercializare a produselor);

· C 56-2002 Normativ pentru verificarea calității și recepția lucrărilor la construcții și instalații aferente, caietul XIV.

· Regulamentul privind controlul de stat al calității în construcții, aprobat prin HG. nr. 272/ 1994;

· HG 1146/2006 Cerințele minime de securitate și sănătate pentru utilizarea în muncă de către lucrători a echipamentelor de muncă.

· Legea 319/2006 - Norme generale de protecția muncii și metodologii de aplicare a legii 

· P 118 – 1999. Normativ de  siguranța la foc a construcțiilor; 

· Legea 307/2006 privind apărarea împotriva incendiilor

· Ordinul MAI nr. 163/28.02.2007 - Normele generale de apărare împotriva incendiilor.

· SR EN ISO 9001: 2001 - Sisteme de managementul calității. Cerințe.

3. Necesarul lucrărilor de reparații curente la pav. H din cazarma 3621 Mangalia:
Construcții
 Lucrările de reparații la construcții constând în:

· demontarea ușilor și ferestrelor din mase plastice și metalice;
· demontarea elementelor de acoperiș, a învelitorii din tablă și refacerea acestuia;

· demontarea și montarea jgheaburilor și burlanelor din tablă zincată;
· buciardarea suprafețelor de beton și turnarea stratului suport din beton din mortat ciment cu grosime de 3 cm;

· reparații tencuieli în jurul tocurilor, a pervazurilor, la tavane, la pereții interiori și exteriori;

· montarea buiandrugilor la uși;

· zugrăveli și vopsitorii interioare și exterioare la pereți;

· montarea ferestrelor din aluminiu;

· montarea glafurilor din mase plastice și din aluminiu pentru ferestre;

· montarea ușilor metalice rezistente la foc;

· refacerea pardoselilor cu vopsea epoxidică;
· aplicarea de tencuială decorativă la pereții exteriori;

· montarea placajelor din piatră naturală la soclul clădirii și ancadramente uși;

· refacerea trotuarelor cu dale din beton.
3.1 Jgheaburi și burlane
Se va verifica:
-plantarea jgheaburilor (minim 0,5%), să fie conform indicațiilor din proiect;
-montarea jgheaburilor să fie executată cu minim 1 cm și maxim 5 cm sub picătura streașinei;
-cârligele pe jgheaburi și brățările pentru burlane să fie protejate contra coroziunii;
-jgheaburile și burlanele să fie ajustate în funcție de forma clădirii conform nevoilor;
-tronsoanele de burlane să intre etanș una în celălalt:
-toate îmbinările între elementele de jgheaburi și burlane să fie făcută cu verificarea etanșeității. 
Lucrările trebuie să corespundă normelor tehnice în vigoare cu obligativitatea recepționării lor pe faze și a normelor privind ordinea de execuție, probele, testele, verificările și recepția lucrărilor revăzute la zi. 
3.2 Pardoseli
Strat suport pentru refacerea pardoselilor și aplicarea vopselei epoxidice:

Executarea stratului suport

Pardoselile vor fi plane, orizontale şi fără denivelări în aceeaşi încăpere şi la trecerea dintr-o încăpere în alta. Executarea fiecărui strat component al pardoselii se va face numai după executarea stratului precedent şi constatarea că acesta a fost bine executat. La trecerea de la execuţia unui strat la altul, se va realiza o legatură cât mai perfectă între straturi. Atunci când stratul suport al noii pardoseli este constituit din planşee de beton sau beton armat este necesar ca aceste suprafeţe suport să fie pregătite prin curăţarea şi spălarea lor cu apă de eventualele impurităţi sau resturi de tencuială. Diversele străpungeri prin planşeu, rosturile dintre elementele prefabricate ale planşeului, adânciturile mai mari, etc. se vor astupa sau chitui, după caz, cu mortar de ciment.   

Atunci când stratul suport al noii pardoseli este constituit dintr-un mortar de ciment, acesta se poate transporta cu ajutorul instalaţiei pneumatice pentru transportat mortare. Stratul suport elastic trebuie să fie bine compactat, astfel încât sub încărcările din exploatare să nu se taseze, provocând degradarea îmbrăcăminţii pardoselii. Stratul suport rigid(şapă autonivelantă sau după caz şapă normală) trebuie să aibă suprafaţa plană şi netedă. În zonele suprafeţei unde apar neregularităţi care depăşesc abaterile admisibile, corectarea suprafeţei se va face prin şpiţuirea, curăţirea şi spălarea sa, după care se va aplica un mortar de ciment, având acelaşi dozaj de ciment ca al stratului suport respectiv. Mortarul preparat se va întinde pe suprafața respectivă și se va nivela cu dreptarul tras pe fâșii de ghidaj din mortar de ciment sau pe șipci de ghidaj, fixate în prealabil la nivelul indicat în deviz. 

Pe parcursul executării șapei se va urmări obținerea unui strat cu o grosime cât mai uniformă, care să se încadreze în limitele admise.

Lucrări care trebuie terminate înainte de începerea lucrărilor de pardoseli


Executarea pardoselilor se va face numai după terminarea lucrărilor prevăzute sub pardoseli (canale, conducte, instalaţii electrice, sanitare, de încălzire, etc.) şi efectuarea probelor prescrise, precum şi după terminarea în încăperea respectivă a tuturor lucrărilor de construcţii-montaj, a căror execuţie ulterioară ar putea deteriora pardoseala. 







Atunci când este necesar se va face o nivelare a suprafeţei stratului suport existent cu ajutorul unui strat de beton sau mortar de nivelare (egalizare), care trebuie să fie suficient de întărit când se va aşeza peste el îmbrăcămintea pardoselii. 
Aplicarea pardoseala epoxidică 

Pardoseala epoxidică industrială este o șapă autonivelantă pe bază de rășini. Prezintă o rezistentă sporită  având o durabilitate extinsă.

Aplicarea pardoselii epoxidice se face în 4 etape:

1. Prima etapă este pregătirea stratului suport prin șlefluirea, curățarea sau sablarea betonului fiind esențială pentru o durată de viață a pardoselii epoxidice.

2. Amorsarea stratului suport sau grunduirea acestuia înainte de aplicarea vopselei epoxidice prezentând o aderență ridicată a stratului de bază și longevitatea pardoselii.
3. Stratul de bază  efectuându-se cu o grosime variabilă și uniformă cu posibiliatea de adăugare a fulgilor decorativi sau a culorii uniforme. 

4. Aplicarea stratului de sigilare, reprezentând partea finală de aplicare pentru pardoseala cu vopsea epoxidică care poate fi mat sau lucios, transparent sau colorat, cu textură potrivită industriei: antiderapantă, texturată, netedă. 

Timpul de aplicare pentru întărire este de 2-4 zile pentru a putea avea o pardoseală rezistentă și cu stabilitate dimensională excepțională.

Caracterisitici tehnice:

· Îndeplinește condiții de rezistență electrică IEC 61340-4-1 și EN 1081

· Rezistența la acțiunea grăsimilor, uleilor, carburanților, apei sub presiune, agenților și proceselor de curățare

· Rezistență mecanică, chimică, la abraziune, șoc termic, UV, rezistență la diferite tipuri de trafic

Culoarea și tipul de sigilare se va stabili de către beneficiar la vizitarea amplasamentului, ca urmare a emiterii Ordinului de începere al lucrărilor.
Vopseaua epoxidică va fi însoţită de certificat de calitate şi declaraţie de conformitate emise de producătorul respectiv.
3.3 Tâmplăria din metal și glafuri
            La executarea lucrărilor se vor utiliza numai materiale consemnate în documentația tehnică. Orice propunere de înlocuire trebuie motivată de contractant şi aprobată de către investitor și beneficiar.

Antreprenorul va înainta spre aprobare dimensiunile tipului de gol (în măsura în care acesta nu este impus de planuri și/sau desene ulterioare), tabelele de calcul şi desene detaliate la scară.

Producţia poate începe numai după verificarea pe teren şi aprobarea acestora.

Tâmplăria nu trebuie să producă zgomot sau vibraţii audibile ca urmare a vântului, curenţilor de aer sau traficului auto.
Materialul utilizat la realizarea tâmplăriei din metal

Ușile exterioare din metal:
· Culoare: alb, gri antracit, crem, etc. conform RAL-urilor disponibile pe piață 

· Tocuri din cadru metalic rigid 

· Foi/uși metalice în două canate sau într-un canat în funcție de dimensiunea golurilor cu sau fără iluminator în partea de sus a ușii cu deschidere reversibilă sau într-o singură direcție pentru permiterea accesului și ultilizării cu ușurință a spațiilor la interior cu rezistență la foc omologate conform standardelor aplicate

· Feroneria aferentă ușilor - accesorizată cu mânere cu șilduri, cilindru cu 3 chei pentru închidere, prindere în balamale cu arc elicoidal
· Prevăzute cu izolație interioară între foile de metal 
· Structură din tablă oțel complet galvanizată, balamale reglabile, garnituri termoexpandabile, mâner de siguranță cu miez de oțel și broască
Uși interioare și ferestre din aluminiu:

· Ușile interioare cu profil din aluminiu pot avea unul sau două canate și sunt realizate fără rupere de punte termică, prevăzute cu sau fără iluminator
· Tocul și canatul sunt fabricate din secțiuni monocompartimentate de aluminiu cu adâncime de 37-45 mm, iar umplutura poate fi geam simplu, termopan sau panel din foi de oțel galvanizat cu izolație de 20 mm
· Fiecare ușă este prevăzută cu cheder de margine, încuietoare cu zăvor și 3 chei, mâner și balamale duble sau triple în funcție de tipul de umplutură

· Ușile sunt livrate și asamblate, pregătite pentru montaj, iar prinderile lor se vor efectua cu ancore pentru fixare 

· Profilele ferestrelor vor fi realizate din aluminiu, vor avea obligatoriu punte de rupere termică și cameră centrală de minimum 22 mm, încadrându-se conform DIN 41008

· Vopsirea profilelor se va executa conform standardelor Qualicoat și Qualanod
· Etanșarea se va face pe minim două garnituri de tip EPDM 

· Profilele trebuie să admită geamuri termoizolante cu grosimi diferite de minim 24 mm

· Grosimea pereților exteriori ai profilelor va fi de minimum 1,5 mm

· Îmbinările de colț și teurile vor fi prevăzute cu piesele de stabilitate specifice sistemului

· Indice de izolare fonică la zgomot aerian va fi de minim 35 dB

· Coeficientul termic UF=2,2 W/mpK se obțin respectând următoarea configurație: profile de aluminiu clasa termică 2.1 sau 1.0, geam termoizolant 4-16-4 cu sticlă Low-E soft și argon
Uși secționale:
· Uși secționale de dimensiuni 2,05 m x 3,85 m, tablă de oțel zincată vopsită electrostatic, izolată termic cu spumă poliuretanică, înălțimea secțiunii între 500 mm și 610 mm, grosime panou 40 mm, coeficient de transfer termic 0,5 W/m2K, etanșare de cauciuc între panouri

· Grosimea tablei de 0,7 mm etanșare cu cauciuc pe partea inferioară, superioară, lateral echilibrarea ușii cu arcuri de torsiune dimensionate standard, căi de rulare din oțel galvanizat

· Ușile vor fi prevăzute cu role de rulare din plastic, siguranță rupere arc și cablu (cfm directivei EN 12603 și EN 12604)
· Va fi prevăzută cu ușă pietonală incorporată

· Montarea se va efectua conform specificațiilor tehnice și va fi însoțit cu certificat de conformitate
Tâmplăria din metal nu va prezenta zgârieturi, va fi curățată şi corect sigilată. 

Verificarea calităţii se va face pe faze:

Verificarea la livrare;

· Verificarea înainte de punerea în operă;

· Verificarea la recepţia preliminară.

Se vor verifica:

· Existenţa şi calitatea tuturor accesoriilor;

· Corespondenţa cu prevederile proiectului;

· Existenţa şi calitatea accesoriilor de prindere;

· Verificarea în urma depozitării/manipulării cu privire la deteriorări.

Livrarea și depozitarea

 Tâmplăria se livrează încheiată, pregătită pentru finisare sau gata finisată, însoţită de certificat de calitate şi declaraţie de conformitate emise de producătorul respectiv.

 Tâmplăria trebuie depozitată în spaţii protejate împotriva intemperiilor, în spaţii încălzite cu o temperatură şi umiditate constantă. Se vor aşeza pe suporturi orizontale sau verticale. Depozitarea se va face astfel încât tâmplăria să nu sufere deformări care ar putea să strice sau să împiedice utilizarea. Pe timpul depozitării se va evita deteriorarea suprafeţelor. Materialele utilizate pentru suporturi nu trebuie să deterioreze tâmplăria/geamul în nici un fel. 

 Înainte de montaj, cu cel puţin 24h, tâmplăria de metal se va depozita în zona de lucru pentru a se realiza aclimatizarea.

 Lucrările de tâmplărie nu devin ascunse şi recepţia lor se face odată cu recepţia preliminară a lucrărilor din care face parte.

Operaţiuni pregătitoare de lucrări ce trebuie a fi terminate înainte de începerea montajului tâmplăriei:

· Materializarea trasării poziţiei fiecărui gol;

· Fixarea praznurilor pentru tâmplărie şi cele pentru finisarea șpaleţilor şi glafului;

· Terminarea tencuielilor în zonele adiacente golurilor precum şi a pardoselilor şi plafoanelor, îmbrăcarea în folie de plastic a tocurilor şi marcarea pe acestea a punctelor corespunzătoare marcate pe conturul golului, înălţime, adâncime, verticalitate, centrare.

Pozarea şi echiparea tâmplăriei:

· Fiecare toc este adus în poziţie şi fixat în prima fază prin pene la colţuri şi la interval de maximum 1,5m, penele vor fi tratate în prealabil cu ulei mineral sau carbolineum;

· Fixarea definitivă a tocurilor şi șpraiţuirea interioară pentru împiedicarea deformării până la momentul întăririi spumei poliuretanice;

· Injectarea cu spumă izolantă a spaţiilor rămase libere între toc şi gol;

· Completarea vopsitoriei anticorozive la fixarea tocurilor metalice;

· Executarea finisajelor la șpaleţi şi glafuri;

· Înlăturarea protecţiei din folie de plastic;

· Retuşuri şi completări;

· Închiderea tâmplăriei în goluri prin pervazuri, baghete sau prin cordoane de chituri simple sau tiocolice.

La recepţie, se controlează:

· Fixarea tocului în şpaleţi cu ajutorul unui număr suficient de şuruburi pentru executarea corectă a etanşării între toc şi şpaleţi;

· Calitatea executării racordării tencuielilor, precum şi acoperirea cu şipci, baghete, etc;

· Aşezarea corectă a tocurilor pe aceeaşi linie în şpaleţi;

· Funcţionarea elementelor mobile fără vibraţii la închideri sau deplasări bruşte;

· Se verifică dacă accesoriile metalice sunt suficient unse şi eventual se înlătură excesul de lubrifianţi;

· Se verifică ca suprafaţa tâmplăriei să nu prezinte zgârieturi, îndoituri sau rupturi ale elementelor şi se remediază după posibilităţi;

· Potrivirea corectă a foilor de uşi (luft) precum şi a cercevelelor pe tocuri, pe toată lungimea falţului respectiv; abaterea este de 2mm;

· Verticalitatea tocurilor şi căptuşelilor, nu se admit abateri mai mari de 1mm/m;

· Abaterile de la planeitatea foilor de uşi sau cercevele mai lungi de 1,5m să fie mai mici de 1% din lungimea pieselor respective;

· Între foaia de uşă şi pardoseală să fie un spaţiu constant (3-8mm).
Glafuri interioare, exterioare
Lucrările de glafuri exterioare și interioare nu se vor executa sub temperaturi de + 10°C.
Lucrările de glafuri pot începe numai după terminarea tuturor lucrărilor a căror efectuare simultană sau ulterioară ar putea deteriora calitatea acestora. 

Punerea în operă propriu-zisă se va face în conformitate cu prevederile instrucțiunilor C130-78.

Executarea glafurilor exterioare se va face astfel:
-glafurile exterioare vor fi din aluminiu;
-peste stratul suport se asigură un strat – bariera de vapori din folie de polietilenă, un strat izolator – garnitura EPDM și stratul de izolare termică și fonică din polistiren expandat rigid;
-se asigură panta glafului de minim 3% spre exterior;
-glaful se prevede cu lacrimar;
-fixarea se face cu dispozitive mecanice și cu adeziv special pentru exterior;
-stratul suport va fi așezat pe suport de beton/zidărie umezit în prealabil și va fi din mortar de ciment marca M100, grosime de minim 2 mm;

-rosturile se etanșează cu garnituri de tasare EPDM.

Executarea glafurilor interioare se va face astfel:

-glafurile interioare vor fi din PVC;

-peste stratul suport se asigură un strat izolator – garnitura EPDM;
-fixarea se face cu dispozitive mecanice și cu adeziv;

-adezivul se aplică pe întreaga suprafață și se piaptănă cu mistria cu dinți fini;
-rosturile se etanșează cu garnituri de etanșare (EPDM).

3.4 Buiandrugii
Buiandrugii sunt elemente auxiliare de construcții sub formă de grindă așezați deasupra deschiderilor pentru uși sau pentru ferestre într-un perete de zidărie cu rol de susținere a porțiunii de zidărie deasupra acestora. Se așează pe un pat de mortar de zidărie, dispus pe capetele zidăriei pe care reazemă. 
Porțiunea de perete de deasupra buiandrugilor se poate realiza fie din beton pentru o înălțime mai mică de 40-50 cm fie din zidărie. La realizarea porțiunii de perete de deasupra buiandrugilor, se interzice introducerea în buiandrug a unor elemente de prindere prin găurire, împușcare sau dăltuire care poate afecta rezistența acestuia.

Manipularea se va face cu mijloace mecanice, folosind dispozitive de prindere adecvate, pentru a se limita solicitarea la încovoiere a buiandrugilor și deteriorarea mecanică care s-ar putea produce din această cauză. 
3.5 Tencuieli exterioare decorative
Acestea sunt alcătuite din următoarea stratificație:

1. Adezivul pentru șpaclu – mortar adeziv mineral permeabil la vaporii de apă și impermeabil la apă, utilizat ca și liant între suprafața existentă și cea pe care se va aplica tencuiala decorativă. Produsul este realizat în conformitate cu normele europene, asigurându-se o aderență atât la suport cât și la placa termoizolantă de minim 100 KN / m2.

2. Plasa din fibră de sticlă, este o țesătură alcalică din fibră de sticlă cu strat protector de stirol-butadienă, având rol de armare a masei de șpaclu adeziv. Prin parametrii mecanici ridicați (rezistența la rupere > 1500 N/ 5 cm și alungirea aferentă < 35 0/00), plasa conferă sistemului o rezistență suplimentară la șoc și la eforturile de întindere rezultate din sarcinile importante ce apar la fața exterioară a finisajului. 

3. Grundul Universal (amorsa lichidă pentru tencuială decorativă), asigură o aderență sporită între finisaj și stratul de masă de șpaclu și o uniformizare a absorbției, prevenind totodată apariția eflorescențelor.

4. Tencuiala structurată (decorativă) tip cu granulație 2 mm formează stratul final (vizibil) al finisajului. Este o tencuială decorativă subțire pe bază de granule de marmură și lianți de rășini sintetice. Este un finisaj hidrofob, lavabil și permeabil la vaporii de apă, astfel încât nu se pătează prin absorbție la precipitații sau stropire și previne formarea condensului. Are proprietăți fizico-chimice și mecanice superioare: rezistența la șocuri, zgâriere, variații de umiditate, agenti corozivi, raze ultraviolete și îngheț/dezgheț. Produsul respectă prescripțiile normelor europene. 

Evaluarea suprafeței existente înainte de începerea lucrărilor, trebuie verificată calitatea suprafeței existente. Trebuie să fie rezistentă, uscată, curată, să nu existe substanțe care să scadă gradul de aderență, cum ar fi grăsimile, bitumurile etc. Murdăria existentă și straturile cu o rezistență scăzută trebuie îndepărtate. Acestea pot constitui un loc ideal pentru formarea ciupercilor. Curățați suprafața și aplicați produsul antifungic. 
Masa de șpaclu finală
După înglobarea completă, se va aplica masa de șpaclu finală. 
· Masa de șpaclu finală constituie suportul pentru tencuiala decorativă 
· După uscare (minim 24 ore) aceasta se șlefuiește cu hârtie abrazivă până se obține o suprafață netedă 
· Masa de șpaclu șlefuită se lasă la uscat cel putin 24 ore înainte de aplicarea amorsei 
· Amorsarea se va face cu vopsea grund ce se va aplica cu bidineaua uniform pe toată suprafața
· În cazul tencuielilor silicatice amorsarea se va face cu grund 
Pregătirea tencuielilor acrilice, silicatice, siliconice 

· Tencuielile acrilice pot fi utilizate de la furnizorii de materiale agrementați existenți pe piața materialelor de construcții din România. 
Aplicarea tencuielii „straturi subțiri” 

· Tencuiala se aplică pe suprafață cu gletieră metalică
· Se nivelează stratul de tencuială la grosimea granulei Finisarea stratului de tencuială „straturi subțiri” cu gletieră 
· După cca 3 minute tencuiala se structurează cu drișca de plastic 
· În cazul tencuielilor, în funcție de direcția de structurare se pot obține diferite modele (circular, diagonal, vertical, orizontal) Combinarea tencuielilor de culori diferite 
· Se aplică o bandă adezivă, apoi tencuiala, și după aceea, se îndepărtează banda autoadezivă. După uscarea tencuielii, se protejează suprafața uscată și se aplică și cealaltă culoare. 
Execuția tencuielilor interioare

           La începerea execuției lucrărilor de tencuieli interioare, următoarele lucrări vor fi terminate:

· Zidăria pereților despărțitori trebuie să fie terminată; eventualele spargeri și străpungeri pentru treceri de conducte trebuie să fie executate și reparate.

· Zidăria pereților despărțitori existenți trebuie să fie decopertată de tencuiala existentă; eventualele spargeri și străpungeri pentru treceri de conducte trebuie să fie executate și reparate.

· Instalațiile electrice, de apă, de încălzire centrală prevăzute să rămână îngropate sub tencuială vor fi complet executate și probate.

        Suprafețele suport, de tencuit, trebuie să îndeplinească următoarele condiții:

a) Să fie rigide pentru ca tencuiala să nu se fisureze sau să se coșcovească.

b) Să fie curate și rugoase pentru a asigura o bună aderență a mortarului.

c) Să fie uscate; mortarul să fie întărit în rosturile zidăriei și suprafețele de beton să fie uscate, pentru ca umiditatea acestora să nu influențeze negativ aderența tencuielilor.

d) Să fie curățate de praf, noroi, urme de beton sau de mortar, pete de grăsime sau bitum, etc.

e) Rosturile zidăriilor de cărămidă sau înlocuitori să fie curățate pe cca 3-5 mm adâncime.

f) Să fie verificate dacă se înscriu în abaterile maxime de planeitate admise, urmărind ca ieșiturile locale mai mari să fie cioplite, iar intrândurile mai mari de 4,0 cm să fie acoperite cu o plasă de rabiț prinsă în cuie în rosturile zidăriei.

g) Porțiunile din lemn sau metal care apar pe suprafețele de tencuit (gheremele, grinzi, buiandrugi, etc.) se vor acoperi cu carton bitumat și cu plasa de rabiț.

h) Tencuielile interioare se pot executa numai după terminarea executării acoperișului sau în cazul teraselor, numai după executarea hidroizolației și probarea etanșeității acesteia prin inundare, scurgerea apelor pluviale fiind asigurată.

Trasarea suprafețelor

Trasarea este obligatorie la tencuielile finisate (la care stratul vizibil este prelucrat) pentru a se realiza suprafețe plane, verticale, orizontale, înclinate, muchii, cu o grosime cât mai redusa. Trasarea pereților - se va face în faza I-a prin punctare, prin aplicarea pe suprafața de tencuit a unor martori de inventar, în așa fel încât fața lor să corespundă cu fața nivelată a grundului; în cazul suprafețelor din beton martorii de inventar se vor înlocui cu martori din mortar, turtite din mortar, nivelate, având grosimea stratului de tencuială ce va fi aplicată. În faza a II-a se va trece la fixarea reperelor, operație care constă în pozarea unor repere metalice de inventar între martorii plantați pe suport. Nivelarea mortarului se va face obligatoriu cu dreptarul metalic de inventar.

Trasarea tavanelor - se va face folosindu-se martori și fâșii de ghidaj din mortar. Operațiile de punctare și trasare se desfășoară în succesiune începând cu aplicarea unui martor central din mortar în grosime de 1-1,5 cm și conținând cu aplicarea altor doi martori la capetele dreptarului lung așezat orizontal cu bolobocul paralel cu latura lungă a încăperii; repetând operațiile se realizează fâșii de ghidaj pe ambele direcții, punând dreptarul pe martori și umplând cu mortar spațiul dintre acesta și tavan.

3.6 Zugrăveli exterioare
Se aplică pe suprafețe tencuite și drișcuite fără rugozități pentru evitarea consumului exagerat de material de finisaj.

Acesta este un tapet fluid (vopsea) din amestec omogen de granule de marmură și granit ceramizat.

Caracteristici:
-rezistent la umiditate;

-rezistent la apă;
-rezistent la căldură;

-rezistent la frig;

-fonoizolant și elastic;

-rezistă la îngheț și spălarea cu buretele sau jet de apă sub presiune în vederea curățării;

-neimflamabil.

După aplicare și uscare se obține o suprafață ușor rugoasă unde evidențierea granulelor de granit și marmura să corespundă cu mostra oferită de furnizor și care se alege împreună cu proiectantul.

Lucrări ce trebuie terminate înainte de începerea lucrărilor de zugrăveli și vopsitorii
Înainte de începerea lucrărilor de zugrăveli, toate lucrările și reparațiile de tencuieli, glet, placaje, instalații sanitare, electrice și de încălzire trebuie să fie terminate. Vor fi terminate pardoselile reci (inclusiv lustruirea).

La încăperile prevăzute cu pardoseli calde, zugrăvelile se vor executa înaintea aplicării îmbrăcăminții pardoselii, după care se vor lua măsuri de protecție a stratului suport.

Tâmplăria metalică și cea din lemn trebuie să fie montată definitiv, cu toate accesoriile montate corect, cu excepția drucarelor și a șildurilor care se vor fixa după vopsirea tâmplăriei.

La lucrările de vopsitorie, aplicarea ultimului strat se face numai după terminarea completă a zugrăvelilor și înainte de finisarea îmbrăcăminților pardoselilor (rașchetare, curățire, lustruire), luându-se măsuri de protejare a îmbrăcăminții pardoselilor.

Înainte de începerea lucrărilor de zugrăvire sau vopsire a fațadelor, trebuie să fie complet executate toate lucrările la fațada construcției ca: jgheaburi, burlane, streșini, cornișe, glafuri, socluri, cofrete etc.
Pregătirea suprafețelor de beton, tencuieli drișcuite, gletuiri:
· în vederea finisării cu zugrăveli de var, suprafețele trebuie să fie drișcuite fin, toate reparațiile necesare trebuie să fie executate îngrijit, terminate și uscate.
· suprafețele gletuite fie cu var sau cu ipsos trebuie să fie plane și netede, fără desprinderi sau fisuri, pasta de var trebuie să aibă o vechime de minimum 14 zile, pasta de ipsos folosită pentru chituirea defectelor izolate se va prepara din 2 părți ipsos și parte apă (în volume).

· după uscarea porțiunilor reparate, suprafața se șlefuieștecu hârtie de șlefuit, după care se curăță cu perii uscate.
· pregătirea suprafețelor de lemn – umiditatea tâmplăriei din lemn înainte de vopsire nu trebuie să depășească media de 15%.

Condiții de execuție
Lucrările de finisare a pereților și tavanelor se vor începe la o temperatură de min. +5℃, pentru zugrăveli și de cel puțin +15℃ pentru vopsitorie și se vor menține aceste temperaturi pe tot timpul lucrărilor și cel puțin încă 8 ore pentru zugrăveli și 15 zile pentru vopsitorie.
Finisajele nu se vor executa pe timp de ceață și nici la un interval mai mic de 8 ore de la încetarea ploii; de asemenea, nu se vor executa lucrările la fațadă în orele de maximă însorire sau vânt puternic.

Se interzice folosirea vopselelor cu termenul de utilizare depășit.

Tâmplăria de lemn va fi verificată din punct de vedere al bunei funcționări înainte de începerea lucrărilor de vopsitorie. Tâmplăria de lemn se furnizează pe șantier gata grunduită cu grund de îmbinare.

Mai întâi se execută chituirea locală, grunduirea porțiunilor chituite local, șpăcluirea completă și șlefuirea suprafețelor șpăcluite și după uscarea completă se aplică 2 straturi de vopsea de ulei, ultimul fiind finisat prin fretare. Foile de uși, cercevelele ferestrelor și alte elemente detașabile se vopsesc înainte de montarea lor într-o încăpere închisă lipsită de praf și curent.
Tâmplăria și confecțiile metalice se furnizează pe șantier gata grunduite cu grund anticoroziv. Se face chituirea pentru acoperirea zgârieturilor, adânciturilor, știrburilor etc. În ultimul strat de vopsea se execută fretarea suprafețelor.

Verificarea calității lucrărilor
Se verifică în mod special:
· îndeplinirea condițiilor de calitate a suprafețelor suport, în caz de importanță deosebită consemnându-se aceasta în procese verbale de lucrări ascunse;
· calitatea principalelor materiale;

· aspectul suprafețelor zugrăvite sau vopsite;
· aderența zugrăvelilor;
· nu se admit pete de mortar sau zugrăveala pe suprafețele de tâmplărie vopsite;
· separațiile dintre vopsitorii și zugrăveli să fie distincte, fără suprapuneri;
· tonul de culoare la vopsele să fie același și cu același aspect lucios sau mat, să nu prezinte straturi străvezii, pete, desprinderi, cute, bășici, scurgeri, aglomerări de pigmenți.

Decontarea lucrărilor
Decontarea lucrărilor se face la metru pătrat real de finisaj executat.
Prevederi generale pentru executarea trotuarelor

       Turnarea trotuarelor se va realiza etapizat, pe măsură ce se termină lucrările la infrastructură. La interfața cu clădirea se vor executa cordoane de bitum/mastic/similar.

        Betonul se va turna pe un strat suport elastic din balast de 25 cm grosime (dacă beneficiarul nu prevede turnarea trotuarelor peste cel existent deteriorat, sau alegând altă tehnologie de execuție).     

       Oțelul beton profil neted OB37, cu diametru 6mm se va monta pe distanțieri si se va permuta 10 cm la îmbinări.

       Betonul turnat monolit în grosime de 10 cm va avea o pantă de 16% spre exterior și de minimum 0,5% longitudinal. Se vor dispune rosturi la 2-4 m distanță, rosturi umplute cu bitum/mastic/similar.

       După întărirea betonului se va realiza un cordon de bitum/mastic/similar în interspațiul dintre trotuar și clădire. Înaintea turnării se vor executa la distanțe de 1,5-2,0 m fâșii de ghidaj din beton de ciment, controlându-se în permanență nivelul acestora față de linia de vagriz. În interiorul dintre fâșiile de ghidaj se va turna beton de ciment în exces față de nivelul fâșiilor de ghidaj începând cu zona alăturată peretelui. 

       Betonul se va nivela cu ajutorul dreptarului așezat pe muchie și tras rezemat pe capete pe fâșiile de ghidaj, având grijă să nu rămână spații goale între fața inferioară a muchiei dreptarului și aceea a stratului de mortar. După turnare, betonul de ciment va fi protejat și întreținut în stare umedă timp de 7 zile.
3.7 Placaje din piatră naturală
Pregătirea suprafeţei pereţilor:

· înainte de comandarea şi livrarea pe şantier a materialelor necesare execuţiei placajelor de piatră naturală, se vor pune la dispoziţia beneficiarului spre aprobare, mostre, cu desenul şi culoarea pentru placajul de piatră
· material utilizat: travertin clasic mat/lucios, culoare bej/crem etc., plăcuțele vor avea dimensiuni variabile, special pentru placare decorativă, pentru exterior

· toate materialele care se pun în operă, în special plăcile de travertin, adeziv, etc., pot fi din import sau producţie internă, cu caracteristici tehnice care să fie corespunzătoare standardelor şi normelor admise în  România
· la partea exterioară a clădirii se vor executa lucrări de placare a soclului și a ancadramentelor la uși cu materiale din piatră naturală 
· înainte de începerea lucrărilor de placare, suprafeţele pereţilor din zidărie, b.c.a. sau beton se vor pregăti conform Normativ C18-83 (executarea tencuielilor) şi P104-82 (executarea pereţilor din BCA);
· etapele de lucru includ măsurarea perimetrului destinat placării şi achiziţionarea materialelor, pregătirea suportului, prepararea şi aplicarea amestecului adeziv, montarea plăcilor şi la final aplicarea chitului pentru rosturi (dacă este cazul). Instrucţiunile privind execuţia solicită efectuarea de măsurători corecte şi manipularea atentă a materialelor
· după montarea placajelor de piatră naturală i se va aplica un strat protector, soluție impermeabilizantă specială pentru piatră naturală

· placajul de travertin se aplică pe suprafeţe uscate, fără abateri de la planeitate (sub 3 mm / m pe verticală);

· suprafaţa pe care se aplică placajul nu trebuie să aibă neregularităţi, pete de grăsime, rosturile zidăriei trebuie curăţate pe o adâncime de 1 cm, iar suprafeţele de beton trebuie aduse în stare rugoasă.
Aplicarea plăcilor de travertin:

· se trasează suprafeţele pentru placare, cu atenţie deosebită la stabilirea orizontalităţii şi verticalităţii montajului;

· montarea plăcilor se face pe orizontală începând de jos în sus, cu rosturi orizontale sau verticale, dacă este cazul.
Operaţiuni:

· montarea plăcilor se face pe tencuiala existentă executată la nivel de tinci cu adezivi speciali, cu respectarea tehnologiei furnizorului de produse. Atât culoarea plăcilor cât şi a chitului se va stabili de către beneficiar;

· etanşările între suprafeţele placate şi recipienţi de orice fel se va face cu chituri speciale;

· în cazul execuţiei placajelor de travertin, la o temperatură mai mică de +5 grade C, se vor lua măsurile speciale prevăzute de "Normativul pentru executarea lucrărilor pe timp friguros" Indicativ C16-79.
Recepţia lucrărilor şi verificarea calităţii:



· Se va controla aspectul general al placajului: corespondenţa cu detaliile de execuţie şi mostrele aprobate, uniformitatea culorii, planeitatea, verticalitatea şi orizontalitatea suprafeţelor (sub dreptarul de 1,2 m lungime orientat pe toate direcţiile se admite o singură undă cu săgeată de maximum 1 mm), continuitatea şi execuţia îngrijită a rosturilor dintre plăcile de travertin, rosturi de lăţimi uniforme şi rectilinii, atât pe verticală cât şi pe orizontală, etc.

· Se va controla gradul de aderenţă al plăcilor la stratul suport. Liniile de racord ale placajului cu alte tipuri de finisaje adiacente (plinte, tencuieli, etc) trebuie să fie rectilinii, fără onduleuri în plan vertical sau orizontal, iar rosturile bine etanşate cu chituri speciale.

· Nu se admite ca nivelul placajului să fie nici sub nivelul tencuielii dar nici ieşit cu mai mult de grosimea plăcilor de travertin.

3.8 Învelitoare din țiglă metalică tip Lindab
La executarea învelitorilor din țiglă metalică se va ține cont de următoarele:
· Montarea învelitorii din țiglă metalică se va realiza pe cadru din lemn realizat din șipci orizontale și verticale, montându-se sub șipci folia anticondens

· Folia anticondens trebuie așternută perpendicular pe direcția de scurgere în vederea asigurării ventilării, este necesară prezența șipcii verticale cu ajutorul căreia se prinde folia anticondens
· Șipca orizontală se montează peste șipca verticală

· Distanța între șipcile orizontale trebuie să fie egală cu lungimea modulului țiglei metalice care va fi montată
· Pentru a asigura îmbinarea corectă a panourilor de tablă trebuie să se respecte consecutivitatea montării lor și să se verifice geometria acestora
· Este important să respecte paralelismul și/sau perpendicularitatea laturilor prin măsurarea diagonalelor apei
· Frontonul trebuie să fie paralel cu streașina și lateralele să fie paralele între ele 

· Se recomandă prinderea primelor 2-3 panouri și verificarea paralelismului lor cu streașina și dacă este cazul reglarea

· Petrecerile minime paralele cu pantele să se încadreze în funcție de panta învelitorii cu următoarele limite: -panta acoperișului cm/m 40, 30, 15, 12 – petrecerea minimă cm 9, 10, 11, 20. (a se vedea ghidul montaj)
· Petrecerile laterale la panourile de țiglă metalică să fie realizate pe nervura mică de margine a fiecărui panou (a se vedea ghidul montaj)
· Respectarea sensului de montaj de la streașină spre fronton și invers față de direcția vânturilor dominante
· Bordura fronton se montează în părțile laterale ale acoperișului în locurile în care avem terminații laterale drepte ale panourilor de țiglă metalică

· Bordura fronton se montează de jos în sus de-a lungul apei și se prinde cu șuruburi autoforante la distanța de 400-500 mm

· Suprapunerea a 2 borduri trebuie să fie de aproximativ 100 mm
· Respectarea numărului, tipului, calității și poziției organelor de asamblare (fixare și solidarizare) 

· Realizarea eventualele sisteme de străpungeri astfel încât să nu pătrundă apa prin învelitoare

· Respectarea detaliilor la pazii, fronton, străpungeri
· Respectarea pantei la jgheaburi (max 0,5%) și să nu permită stagnarea apei în jgheaburi

· Așezarea jgheaburilor să fie cu min. 1 cm și max. 5 cm sub picătura streașinei

· Marginea exterioară a jgheaburilor să fie cu min. 2 cm mai jos decât marginea interioară și dedesubtul prelungirii planului învelitorii
· Fixarea jgheaburilor să se facă cu cârlige din platbandă zincată sau protejată anticoroziv prin vopsire, montate îngropat în astereală și fixate corect
· Jgheaburile și burlanele din tablă zincată vor corespunde STAS 2389-92

· Culoarea învelitorii se va alege la fața locului de către beneficiar în funcție de RIL-urile existente pe piață
· După terminarea lucrărilor se vor îndepărta toate resturile rămase pe învelitoare
Recepția lucrării:
Se vor verifica următoarele:
· Aspectul și starea generală

· Elemente geometrice

· Fixarea tablei pe suport

· Rosturile

· Corespondența cu forma anvelopei clădirii
· În urma recepției se vor prezenta certificate de conformitate
Instalații electrice
  Lucrările de reparații la instalații electrice constând în:
· demontarea și montarea tabloului electric de distribuție metalic cu elementele aferente funcționării și distribuirii de energie electrcă;

· refacerea instalației electrice pe tencuială cu pat cablu;
· montarea dozelor de derivație, a întrerupătoarelor și a prizelor;

· montarea corpurilor de iluminat.
Generalități
                În cadrul caietului de sarcini, sunt specificate toate lucrările de execuție privind instalațiile de iluminat și prize la toate categoriile de consumatori.
Instalații electrice interioare
La executarea instalațiilor electrice se vor respecta prevederile normativelor și STAS - urilor în vigoare, respectiv:

- Normativ pentru proiectarea, execuția și exploatarea instalațiilor electrice aferente clădirilor I.7-2011;

- Normativ pentru proiectarea și execuția rețelelor de cabluri electrice, indicativ PE - 107/1995;

- Normativ privind alimentarea cu energie electrică a consumatorilor industriali și similari, indicativ PE 124 - 1993.

Instalațiile electrice de orice natură vor fi executate numai de către unități autorizate, cu personal de specialitate calificat și autorizat de ANRE.
Tablouri electrice

Tablourile electrice de distribuție se execută din dulapuri închise sau din cutii montate în nișe. Tablourile din dulapuri se montează vertical și se fixează sigur, pe un soclu metalic, fixat pe pardoseală eventual pe tampoane de cauciuc în vederea ameliorării vibrațiilor, iar cutiile se montează în nișe practicate în mod special în ziduri. Tablourile se execută în construcție protejată (concept definit în normativul PE 102). Tablourile electrice nu se fixează direct pe elemente din materiale combustibile, distanța necesară între acestea fiind de cel puțin 3 cm. Fac excepție tablourile metalice în execuție IP 54 care pot fi montate direct pe elemente din materiale combustibile. La confecționarea tablourilor electrice se folosesc materiale incombustibile  < clasa C 0 ., sau greu combustibile < clasa C  1 > și nehigroscopice. Materialele electroizolante utilizate se aleg cu caracteristici corespunzătoare care să asigure stabilitatea în timp, în condiții de lucru normale și de avarie în interiorul tabloului de distribuție. Pentru realizarea unor elemente de protecție împotriva atingerilor directe se admite folosirea de materiale greu combustibile din clasele C1 și C2 ( de ex. măști din textolit, perinax, PVC, etc.). Între părțile fixe sub tensiune ale diferitelor faze dintr-un tablou electric precum și între acestea și elemente metalice legate la pământ se prevede o distanță de izolare în aer de cel puțin 15 mm și o distanță de conturnare de minim 30 mm. Distanța minimă între bare în tablouri se stabilește conform STAS 7944. Distanțele de izolare în aer, de conturnare și de protecție împotriva electrocutărilor se stabilesc conform prevederilor din STAS R 9321.

Coridorul de deservire din fața sau din spatele unui tablou, se prevede cu o lățime de cel puțin 0,8 m, măsurată în punctele cele mai proeminente ale tabloului și elementele neelectrice de pe traseul coridorului (pereți, balustrade de protecție, etc.).

Butoanele de pe tablouri, care trebuie manevrate în caz de incendiu, se marchează distinct, vizibil și clar astfel încât să poată fi indentificate rapid la necesitate.

Aparatele de protecție, de comandă, de separare, elementele de conectare, etc. circuitele de intrare și plecările din tablourile de distribuție, se etichetează clar și vizibil astfel încât să fie ușor de identificat pentru manevre, reparații și verificări. La siguranțe se notează pe etichete și curenții nominali ai fuzibililor. Manetele de pe tablouri care trebuie manevrate în caz de incendiu, calamitate naturală, etc. se marchează distinct, vizibil și clar, astfel încât să poată fi identificate rapid la necesitate.

Pozarea cablurilor 

La pozarea cablurilor de energie, comandă și control se va prevedea o rezervă pentru compensarea deformărilor < la rosturi > și pentru a permite refacerea capetelor terminale în caz de avarie. Golurile pentru trecerea cablurilor prin planșee, pardoseli sau pereți vor fi etanșate în vederea evitării propagării flăcărilor, trecerii fumului sau gazelor. Limita de rezistență la foc a elementelor de etanșare ale golurilor, trebuie să fie cel puțin egală cu cea a elementului străbătut. În tavanele false ce conțin conducte și cabluri electrice, precum și pe fluxurile de conducte și cabluri se vor prevedea separări transversale rezistente la foc cel puțin 20 minute (dopuri ignifuge), dispuse la distanțe de cel mult 25 m și la ramificațiile din fluxurile principale, pentru limitarea propagării flăcării. Etanșările pot fi realizate din materiale rezistente la foc cum ar fi vata de sticlă, ipsos, nisip etc. Se admite renunțarea la prevederea separărilor transversale dacă se prevăd alte măsuri împotriva propagării flăcării (de exemplu acoperirea cu vopsele care măresc rezistența la foc a cablurilor). Separările transversale împotriva propagării focului se vor prevedea la toate cablurile situate în aceeași secțiune transversală a fluxului de cabluri și vor fi executate conform detaliilor tipizate.

Ghenele și canalele verticale sau orizontale în care se găsesc conducte, cabluri, tuburi sau bare electrice se alcătuiesc și se închid în condițiile date de normele tehnice P 118. Ușile construcțiilor pentru cabluri vor fi confecționate din materiale incombustibile (metalice), cu limita de rezistentă la foc conform tabelului 6 din PE 107/1995. În vederea facilitării evacuării din construcțiile pentru cabluri, ușile de evacuare se vor prevedea cu sisteme de închidere care nu necesită cheie de închidere din interiorul construcției. Deschiderea ușilor se va realiza în sensul normal de evacuare. Pozarea cablurilor nu se va face pe sau prin materiale combustibile.

În cazul în care nu se va putea evita această situație, pozarea cablurilor se va face pe elemente din materiale incombustibile care distanțează cablurile la cel puțin 3 cm față de materialul combustibil, iar trecerea se va face prin pozarea cablurilor în țevi metalice.

Limita de rezistență la foc a elementelor de separare a încăperilor de cabluri față de spațiile fără pericol de incendiu se va adopta în funcție de densitatea sarcinii termice din încăperea de cabluri, importanța spațiilor adiacente și pericolul pentru viața oamenilor. Porțiunile de canalizări verticale (puțuri, ghene, nișe, etc.) vor fi prevăzute la capetele lor cu închideri rezistente la foc de minim 1 ora și 30 minute, suplimentar, puțurile vor fi prevăzute cu separări transversale la fiecare palier rezistente la foc 30 minute care vor obtura complet secțiunea. Golurile de acces în aceste spații vor fi protejate cu elemente rezistente la foc minim 30 de minute.

Galeriile (tunelurile), puțurile și podurile de cabluri trebuie să fie accesibile numai personalului de deservire a instalațiilor electrice.

Determinarea secțiunilor cablurilor de toate categoriile s-a făcut în funcție de cunoașterea precisă a puterii absorbite de consumator, a determinării cât mai exacte a coeficientului de cerere și simultaneitate, factorului de putere, căderilor de tensiune admise de receptori, verificarea la scurtcircuit, categoria consumatorului.

Căderile de tensiune maxim admise sunt:

- în cazul alimentării de la un post de transformare propriu 8% pentru instalații de iluminat;

- 10% pentru instalațiile altor receptori;

Cablurile pozate în încăperi, canale, galerii, poduri și puțuri de cabluri se vor marca cu etichete de identificare la capete, la trecerea dintr-o încăpere în alta, la încrucișările cu alte cabluri, la capetele terminale, etc. Etichetele pentru cabluri vor fi confecționate din plumb, material plastic, cupru sau aluminiu (materialul se alege în funcție de mediul de pozare) și vor avea înscrise pe ele tensiunea, marca de identificare a cablului în documentația desenată, anul de pozare. Toate manșoanele de legătură sau de derivație, precum și cutiile terminale vor fi prevăzute deasemenea cu etichete de identificare.

Traseele de cabluri trebuie alese în așa fel, încât să se realizeze legăturile cele mai scurte, în concordanță cu rețeaua de cabluri și cu extinderile previzibile, să se evite pe cât posibil zonele cu pericol de incendiu sau zonele în care integritatea cablului este periclitată prin deteriorări mecanice, prin agenți corozivi, pozare în apă, vibrații, supraîncălzire sau prin arcuri electrice provocate de alte cabluri. Totodată, se va asigura accesul la cabluri pentru lucrări de montaj, întreținere și reparații, pentru eventualele înlocuiri de cabluri și pentru intervenții in caz de incendiu.

Instalațiile definitive pentru alimentarea cu energie electrică a viitorilor consumatori vor fi folosite în cea mai mare măsură de către constructor, încă de la deschiderea șantierului. Instalațiile electrice pentru organizarea șantierului vor putea fi alimentate din rețelele definitive de cabluri, în condițiile prevăzute de normativul I7.

Cablurile utilizate la realizarea obiectivelor vor avea determinată comportarea la foc în condițiile prevăzute în: SR HD 405.1 S 1; SR CEI 332 - 2; SR CEI 332 -3 si CEI 331. În interiorul construcțiilor se vor folosi, de regulă, cabluri cu întârziere la transmisia flăcării. Dacă acestea sunt pozate în mănunchi și nu îndeplinesc condiția cerută de SR CEI 332 -3, pot fi folosite, cu condiția realizării de separări transversale, pentru limitarea propagării focului pe fluxurile de cabluri. Cablurile care trebuie să asigure funcționarea temporară a unor instalații în condiții de foc vor fi alese din categoria "rezistente la foc". Exemplu: cablurile instalațiilor de avertizare incendiu, etc. 

În cazuri excepționale, justificate, se admite folosirea de cabluri fără întârziere la propagarea flăcării, cu condiția tratării corespunzătoare a invelișului exterior (de exemplu acoperirea cu vopsea care mărește rezistența la foc, acoperirea cu nisip sau cu alte materiale adecvate a cablurilor în canal).

Pozarea cablurilor se va face după ce sunt montate și vopsite toate construcțiile metalice, sunt executate legăturile la pământ și s-au realizat, acolo unde este cazul, circuitelor instalațiilor de semnalizare și instalațiile de stingere aferente. Distanțele dintre două puncte succesive de rezemare a cablurilor la montarea pe orizontală și respectiv de fixare la montarea pe verticală se aleg în funcție de caracteristicile cablurilor, în  conformitate cu indicațiile furnizorului. În lipsa acestor indicații, distanțele nu vor depăși 80 cm la montaj pe orizontală și 150 cm la montaj pe verticală la cablurile armate și 50 cm respectiv 100 cm la cablurile nearmate. Distanțele recomandate din punct de vedere al încărcării cablurilor sunt indicate în fig. 1, 2, 3 si 4. din PE 107/1995.

La trecerea cablurilor prin planșee, cablurile trebuie protejate mecanic pe o înălțime de 2 m în țevi metalice bercluite la capete. Diametrul țevilor trebuie să permită tragerea cablurilor fără risc de gripare. Raportul dintre diametrul interior al tubului și diametrul exterior al unui cablu trebuie să fie de minim 1,5. De asemenea, trecerea cablurilor prin pereții clădirii va fi protejată prin tuburi încastrate în construcții. Cablurile cu funcțiuni diferite (energie, comandă - control, curenți slabi, etc.) se vor instala în tuburi diferite. 

Efecutarea legăturilor electrice

Legăturile electrice ale conductoarelor între ele, la aparate sau la elemente metalice se execută prin metode și mijloace prin care să se asigure realizarea unor contacte electrice cu rezistență de trecere minimă, sigure în timp și ușor de verificat. Legăturile se execută numai în accesoriile special prevăzute în acest scop (doze, cutii de legătură, tablouri, etc.). Este interzisă executarea legăturilor electrice între conductoare în interiorul tuburilor sau țevilor de protecție, plintelor și golurilor de trecere din elementele de construcție. Legăturile se acoperă cu material electroizolant (tub varnis, bandă izolantă, capsule izolante, etc.) care să asigure legăturilor același nivel de izolație ca și izolația conductoarelor. Legăturile pentru îmbinări sau derivații între conductoarele de cupru se fac prin răsucire și matisare, prin cleme speciale sau prin presare cu scule și accesorii corespunzătoare. Legăturile conductoarelor de cupru executate prin răsucire și matisare trebuie să aibă minimum 10 spire, o lungime a legăturii egală cu 10 ori diametrul conductorului, dar de cel putin 2 cm și se cositoresc. Se interzice executarea legăturilor electrice la conductoarele de aluminiu prin simpla răsucire. Legăturile între conductoarele de cupru și cele de aluminiu se fac prin cleme speciale "cupal", metalizare asociată cu lipire sau prin presare.
Instalații de iluminat și prize la tensiune redusă

În mediile periculoase și foarte periculoase din punct de vedere al tensiunii de atingere se pot folosi instalații de iluminat și prize monofazate la tensiuni reduse. Corpurile de iluminat se aleg corespunzător mediului, în cazul de față etanșe cu glob de sticlă.

La executarea instalațiilor de iluminat și prize se vor respecta următoarele:

- Fixarea cârligelor pentru susținerea corpurilor de iluminat pe armătură, în faza de cofrare;

- Golurile pentru doze în elementele de betoane vor fixa prin dopuri de lemn în faza de cofrare;

- Întrerupătoarele, comutatoarele și butoanele de lumină se montează numai pe conductoarele de fază.

Se admit doze comune pentru circuitele de lumină, de prize, de comandă și de semnalizare, dacă circuitele respective funcționează la aceeași tensiune, circuitele și dozele iluminatului normal trebuie să fie distincte de cele ale iluminatului de siguranță.

În încăperile de categoria U1 sau U2 se admite în mod excepțional montarea corpurilor de iluminat deasupra lavoarelor, la înălțime de 1.8 m de la pardoseală până la partea inferioară a corpurilor de iluminat, dacă acestea sunt în carcasa de material izolant, nu au părți metalice exterioare accesibile și sunt de clasa II de protecție (izolație întărită). În cazul corpurilor de iluminat în carcasa metalică, acestea se leagă la un conductor de protecție, iar gradul de protecție minim admis este IP33. Conductorul de fază se leagă în dulia lămpii la borna din interior, iar conductorul de nul la filetul duliei.

Cârligele de tavan (bolțuri, dibluri etc.) trebuie să suporte fără deformări de 5 ori greutatea corpului de iluminat, dar nu mai puțin de 10 kg.

Înălțimea de montare a dozelor de apărat se va executa conform I7/2011, iar distanța de la acestea până la tocul ușilor, geamurilor sau colțurilor de min. 30 cm. Traseul tuburilor în șape și tencuieli să fie de minim 30 cm făță de pereți respectiv planșee.

Între circuitele de curenți slabi și circuitele de iluminat și prize se va păstra o distanță (pe trasee paralele) de minim 25 cm. La intersecții sau apropieri se ecranează cablurile de curenți slabi prin introducerea în tuburi metalice de ecranare.

Verificarea instalațiilor electrice aferente construcției, având tensiuni până la 1000 V c.a, în timpul execuției și înainte de punerea în funcțiune se execută conform prevederilor din " Normativ  privind verificarea lucrărilor de construcții și a instalațiilor aferente", indicativ C56. Verificarea sistemelor de protecție împotriva electrocutărilor se va face cu respectarea prevederilor din STAS 12604/4,5 și a normativului PE 116.

Punerea în funcțiune a unei instalații electrice la consumator se poate face numai după verificarea ei de către furnizorul de energie electrică, conform prevederilor din regulamentul PE 932.

Standarde ce se vor respecta în execuția lucrărilor
     * I 7/2011 – Normativ pentru proiectarea, execuția și exploatarea instalațiilor electrice aferente clădirilor.

                * NP NTE 007/2008 -  Normativ pentru proiectarea şi executarea sistemelor de iluminat artificial din clădiri.


     * GP 052-2000 - Ghid pentru instalaţii electrice cu tensiuni de până la 1000 V c.a. şi 1500 V c.c.
                * STAS 8313- 84 - Iluminatul în clădiri. Metode de măsurare a iluminării.



     * C 56-2002 - Normativ pentru verificarea calităţii şi recepţia lucrărilor de instalaţii aferente construcţiilor.

                * STAS 549 - 68 - Tuburi de protecție. Filet pentru tuburi de protecție etanșe. Dimensiuni.

                * STAS 551-80  - Piese de fixare a tuburilor pentru instalații electrice. Bride metalice. Dimensiuni.

                * STAS 7933-80 - Tuburi de protecție PEL cu manșon.

                * STAS 11160/2-78 - Piese de îmbinare pentru tuburi izolate IPY, IPEY, mufe și drepte, curbe la 90 grade. Dimensiuni.

                Aceste acte normative nu sunt limitative, constructorul are obligația să cunoască și să respecte toate actele normative în vigoare.

Materiale
Corpuri de iluminat
                Corpurile de iluminat prevăzute în cadrul documentației trebuie să corespundă condițiilor tehnice prevăzute de STAS 8114/81

                Se vor procura numai corpuri de iluminat omologate.

Aparate de comandă și prize
                Se procură întrerupătoare, comutatoare, prize cu contact de protecție cu caracteristicile tehnice, specificate în documentație.
Tuburi, conductoare și accesorii
Pentru executarea circuitelor pentru diferitele categorii de instalații se folosesc numai materiale omologate și anume:

                a) Tuburi de protecție

                 * tuburi IPY, IPEY, PEL, OL, etc.

                 * mufe și curbe IPY, IPEY, PEL, OL.

                 * racorduri olandeze pentru îmbinare prin lipire sau filetare.

                 * adeziv CCEEZ - 100.

                 * dicloretan solvent.

                 Se vor folosi numai tuburi pentru care există piese de îmbinare utilizate.

                 b) Conductori electrici

                 Pentru diferitele categorii de instalații se vor folosi:

                 * conductori tip FY

                 * cabluri tip CYY 

 * cabluri tip CYY-F

Livrare, depozitare, manipulare

Livrarea pe șantier a corpurilor de iluminat și a aparatajului se va face cu puțin timp înaintea montajului pe șantier.

Manipularea, transportul și depozitarea se va face cu grijă pentru evitarea deteriorării lor.

Depozitarea materialelor din PVC se face în încaperi curate și vor fi așezate pe sortimente și dimensiuni pe suprafețe plane.

           Temperatura maximă de depozitare + 15 grade. Adezivul și solventul se pastrează în vase etanșe din tablă galvanizată prevăzute cu etichete, în încăperi răcoritoare ( + 5 grade C).
Execuția lucrărilor

Condiții de alimentare și montarea corpurilor de iluminat

Corpurile de iluminat de orice tip se racordează numai între fază și nul.
Întrerupătoarele și/sau comutatoarele se vor monta numai pe conductorul de fază.
Dispozitivele pentru suspendarea corpurilor de iluminat (cârlige de tavan, dibluri, etc) se vor alege astfel încât să suporte fără a suferi deformări, o greutate egală cu de cinci ori greutatea corpului de iluminat, dar cel puțin 10 kg.

Se interzice suspendarea corpului de iluminat direct prin conductorii de alimentare.

Montarea aparatelor de comandă și a prizelor
                * Înălțimea de montaj a aparatelor de comandă și a prizelor sunt prevăzute în documentație. În cazul în care nu sunt indicate se vor respecta prescripțiile normativului I.7 -2011 .

                * aparate și echipamente electrice vor respecta prevederile normativului I.7-2011.

Montarea tuburilor, conductorilor și accesoriilor

 Lucrări  pregătitoare

                 Înaintea începerii lucrărilor de execuție, executantul este obligat la:

                  * studierea și însușirea documentației scrise și desenate.

                  * evidentele golurilor prin pereți si fundații necesare realizării instalațiilor electrice pentru avizarea spargerilor ulterioare.

                  * pregătirea locului de muncă prin adunarea de scule și dispozitive necesare.

                  * întocmirea unui grafic de execuție a lucrărilor. 

                  * organizarea echipelor de lucru pe șantier.

                  * verificarea aparatelor și echipamentelor aduse pe șantier.

Execuția propriu-zisă.

                  Aceste lucrări se referă la:

Montarea tubulaturii
                  * traseele circuitelor să fie cât mai scurte și în linie dreaptă.

                  * se vor respecta distanțele minime cerute de Normativul I.7-2011        

                  * montarea tubulaturii pe pereți, distanțe, între punctele de prindere, vor respecta prevederile Normativului I.7-2011.

                  * pentru montarea accesoriilor se vor respecta prevederile normativului I.7-2011.

                  * pe orizontală, tubulatura instalației electrice se va amplasa deasupra conductelor de apă, iar pe verticală la o distanță minimă de 50  cm față de orice  sursă de căldură.

                  * la executarea șanțurilor pentru montarea tubulaturii se va avea în vedere adâncimea lor să fie mai mare cu 1/2 din diametrul tubului.

Montarea conductorilor
                  Pentru toate tipurile de conductoare ce se folosesc, executantul va acorda o atenție deosebită la realizarea unui contact  durabil și care să permită la nevoie o verificare ușoară.

                  Să respecte Normativul I.7- 2011.

                  Domeniu de lucru - 5 și + 35 grade C.

Verificări
                Se prevăd următoarele categorii de verificări:

                * verificări de executat pe parcursul lucrărilor

                * verificări de efectuat pe faze de lucrări

                * verificări de efectuat la recepția preliminară

Verificări  de executat pe parcursul lucrărilor
               * corpurile de iluminat prevăzute în documentația tehnico-economică vor trebui să corespundă prevederilor NTE 007/2008

               * pentru aparatele de comandă se vor respecta STAS 3185-87;

               * se vor verifica scriptic și vizual calitatea și caracteristicile tehnice a corpurilor de iluminat,  aparatelor de comandă, prize, conductori și tubulatură privind caracteristicile de calitate, dimensiunile etc.

                  Se fac prin confruntarea directă (vizuală) a materialului cu buletinul de calitate sau prin măsurători privind dimensiunile, secțiuni, diametre, lungimi, continuitatea electrică, etc.).

Verificări de executat pe faze de lucrări
                * se vor verifica prin sondaj la cel puțin 15 % legăturile electrice atât la aparatele de comandă, prize cât și la lampi. Pentru fiecare tronson sau porțiuni din instalația executată se verifică:

· calitatea circuitelor electrice.

· sistemul de marcare a conductelor.

· legăturile electrice ale conductelor instalației electrice.

· măsurarea rezistenței de izolație între conducte și între conducte și priza de pământ;

                * se verifică modul și calitatea fixării corpurilor de iluminat, 

                * se verifică înălțimile de montaj admise, cât și distanțele admise până la elementele de pe traseu (conducte de apă, termice etc).

                Toate aceste verificări se fac în mod obligatoriu de persoane autorizate și în prezența delegatului beneficiarului întocmindu-se buletine de calitate sau se vor consemna în registrul de procese - verbale.

Verificări de executat la recepția preliminară
                Comisia de recepție va verifica pe teren următoarele:

                 * funcționarea corecta a instalațiilor de iluminat și acolo unde este prevazut în documentația tehnico-economică, funcționarea secționată a acestor instalații.

                 * existența tututor elementelor de protecție ale corpurilor de iluminat (rastele, globuri, etc).

                Prin sondaj la 2 - 3% din corpurile fluorescente se va verifica existenta condensatoarelor pentru imbunatațirea factorilor de putere.

                În cazul în care lipsesc condensatoarele, instalațiile de iluminat, vor fi respinse și nu va fi considerată recepția decât după montarea tuturor condensatoarelor.

Măsurători și decontări

Măsurarea se face pe bază de număr de prize, comutatoare, întrerupatoare și de corpuri de iluminat. Tuburile și conductoarele se măsoară la metru liniar. Decontarea se va face pe bază de factură însoțită de documentele justificative.

Instalații termice
       Lucrările de reparații la instalații termice constând în:
· golirea instalației de încălzire a centralei;

· demontaraera țevii existente pentru instalația de încălzire a centralei și montarea țevilor din mase plastice de diferite diametre cu elemente de îmbinare, ramificație și etanșare (tuburi, mufe, coturi, teuri,reducții, racorduri etc.)

· montarea sau intercalarea fitingurilor pe conductele existente;

· montarea dispozitivelor de susținere a conductelor;

· montarea robineților de aerisire cu ventil;

· montarea robinetului de trecere cu mufă și racord olandez pentru țeava din oțel;

· înlocuirea radiatoarelor din oțel;

· montarea boilerelor electrice.

Realizarea lucrărilor de reparații curente la instalația termică interioară

Generalităţi
Prescripţiile din prezentul caiet de sarcini se referă la executarea lucrarilor de reparații curente la instalatii termice si montaj din instalația termică interioară

Acte normative şi standarde
La execuţie se vor respecta normativele si standardele în vigoare privind instalaţiile ce se realizează şi în special următoarele:

I 13 -2013  Normativ pentru proiectarea şi executarea instalaţiilor de încălzire centrală

I 36 -01  Ghid pentru proiectarea automatizării instalaţiilor din centrale şi puncte termice.

ME 002-97 Manual de specificaţii privind instalarea, exploatarea şi mentenanţa schimbatoarelor de căldură din instalaţii

NP 058-02 Normativ pentru proiectarea şi executarea sistemelor centralizate de alimentare cu energie termică (reţele şi puncte termice)

NP 059-02 Normativ privind exploatarea sistemelor centralizate de alimentare cu energie termică (reţele şi puncte termice)

GP 051-2000 Ghid pentru proiectare, execuţie şi exploatare a centralelor termice mici

GP 019-99 Ghid privind alegerea echipamentelor aferente instalaţiilor de încălzire din clădiri

GT 020-98 Ghidul criteriilor de performanţă pentru instalaţii din clădiri.

GT 015-97 Ghid tehnic privind diagnosticarea regimului de funcţionare şi comportării în exploatare a vaselor de expansiune închise.

GT 041-98 Ghidul pentru alegerea, proiectarea, întreţinere şi exploatarea sistemelor şi echipamentelor de siguranţă din dotarea instalaţiilor de încălzire cu apă cu temperatura maximă de 115(C. 

STAS 523/1-84 Tevi rotunde trase din cupru. Condiţii tehnice de calitate

STAS 7656-90 Ţevi de oţel sudate longitudinal pentru instalaţii

STAS 5560-81 Fitinguri filetate din oţel. Mufe pentru ţevi

STAS 185/1-89 Instalaţii sanitare, de încălzire, de ventilare şi gaze naturale. Conducte pentru fluide. Semne şi culori convenţionale

STAS 185/2-89 Instalaţii sanitare, de încălzire, de ventilare şi gaze naturale. Fitinguri şi piese auxiliare pentru conducte. Semne convenţionale

STAS 185/5-89 Instalaţii sanitare, de încălzire, de ventilare şi gaze naturale. Agregate, aparate, rezervoare. Semne convenţionale

STAS 185/6-89 Instalaţii sanitare, de încălzire, de ventilare şi gaze naturale. Aparate de măsură şi control. Semne şi culori convenţionale

C125 - Normativ privind proiectarea şi executarea măsurilor de izolare fonică şi tratamentelor acustice la clădiri

STAS 6156-86 Acustica în construcţii. Protecţia împotriva zgomotului în construcţii civile şi social culturale. Limitele admisibile de zgomot şi parametrii de izolare acustică

Legea 10/1995 Legea calităţii în construcţii

P 118-99 Normativ de siguranţă la foc a construcţiilor

MP 008-2000 Manual privind exemplificări, detalieri şi soluţii de aplicare a prevederilor normativului P 118-99,  Siguranţa la foc a construcţiei

C 300-94 Normativ de prevenire şi stingere a incendiilor pe durata executării lucrărilor de construcţii şi instalaţii aferente acestora

CE 1-95 Normativ privind proiectarea clădirilor civile din punct de vedere al cerinţei de siguranţă in exlploatare

C142-85 Instrucţiuni tehnice pentru executarea şi recepţionarea termoizolaţiilor la elementele de instalaţii

C56-2001 Normativ pentru verificarea calităţii lucrărilor de construcţii şi a instalaţiilor aferente
ME 005-2000 Manual pentru întocmirea instrucţiunilor de exploatare privind instalaţiile aferente construcţiilor

Ord.462/19993 Condiţii tehnice privind protecţia admosferei

NGPM-2010 Norme generale de protecţia muncii
Materiale utilizate
Se vor utiliza materiale şi echipamente omologate care corespund din punct de vedere calitativ prevederilor din standardele în vigoare sau posedă certificate de omologare si vor fi însoţite de certificate de calitate.

Se vor utiliza conducte din polipropilenă pentru distribuţie, coloane si racorduri.

Executarea lucrărilor
Traseele conductelor, poziţiile pieselor de susţinere şi a pieselor speciale se vor materializa cu cretă (vopsea) pe pereţii nefinisaţi ai construcţiilor.

La trasarea conductelor se va urmări realizarea pantelor necesare pentru aerisirea instalaţiilor.

Îmbinarea conductelor din polipropilenă se recomandă a fi executată cu aparate speciale pentru acest tip de material.

Tehnologia pregătirii aparatului pentru realizarea îmbinării este:

· montarea sculelor:

1. Numai pentru dispozitivele şi sculele originale.

2. Asamblarea  se execută manual.

3. Înainte de lipire, când două conexiuni se fac în acelaşi timp, accesoriile trebuie să fie montate corespunzător.

4. Toate accesoriile trebuie să nu prezinte impurităţi. Dacă este necesar, curăţirea se face cu o cârpă fără fibre şi curată, îmbibată în spirt.

· faza de încălzire:

5. Plasaţi accesoriu pe placa de încălzit în aşa fel încât contactul dintre cele două piese să fie perfect.

6. Porniţi aparatul şi verificaţi dacă beculeţul este aprins. În funcţie de temperatura ambiantă, procesul de încălzire durează între 10-30 minute.

7. În timpul procesului de lipire aparatul trebuie manevrat cu atenţie. Aveţi grijă ca accesoriile să se închidă perfect pe suprafaţa aparatului. Nu folosiţi niciodată plite sau alte aparate similare, deoarece acestea pot strica accesoriile.

8. Temperatura necesară pentru polifuziune este de 260°C. Temperatura aparatului de sudură trebuie verificată înainte de operare. Aceasta se face cu un instrument de măsurare rapidă a temperaturii de suprafaţă sau cu un creion termocolor.

Atenţie: Prima lipitură se va face la 5 minute de la atingerea temperaturii necesare realizării îmbinării de lipire.

9. Consideraţii la utilizarea aparatelor de sudură tip R şi tip X. În timpul procesului de îmbinare (lipire) elementul de semnalizare a temperaturii (beculeţul) este aprins. Nu este necesar să se întrerupă operaţia de lipire.

· prelucrarea:

10. Schimbarea unui accesoriu de sudură implică o verificare suplimentară a temperaturii  aferentă plăcii de încălzit.

11. Dacă aparatul a fost oprit pentru o durată de timp mai lungă, procesul de încălzire trebuie reluat.

12. După utilizare aparatul se opreşte şi este lăsat să se răcească.Nu trebuie folosită niciodată apa pentru a răci aparatul, deoarece aceasta va distruge rezistenţele interne ale plăci încălzitoare.

13. Protejaţi aparatul împotriva impurităţilor .Particulele arse pot duce la o îmbinare nereuşită. Curăţaţi accesoriile cu o cârpă curată şi dacă este necesar cu spirt. Păstraţi întodeauna accesoriile curate.

14. Pentru realizarea unei îmbinării perfecte accesoriile murdare sau deteriorate trebuiesc înlocuite.

15. Nu încercaţi niciodată să porniţi sau să reparaţi un aparat defect. Returnaţi aparatul pentru a fi reparat.

16. Verificaţi periodic temperatura de lucru a aparatului de sudură.

- verificarea aparatelor şi uneltelor:

17. Verificaţi dacă aparatul de sudură (termofuziune) şi accesoriile corespund indicaţiilor prezentate în partea A.

18. Toate aparatele şi accesoriile trebuie să atingă temperatura de lucru necesară de 260°C. Acestea necesită un test separat de temperatură.

Ghidul de lucru permite folosirea unui instrument de măsurare şi ridicare rapidă a temperaturii suprafeţelor ptr. verificarea temperaturii  necesară imbinării.

Instrumentele de măsură corespunzătoare trebuie să permită măsurarea cu acurateţe a unei temperaturi mai mari de 350°C.

Alternativ este posibilă o verificare a temperaturi respective cu ajutorul unui creion termocolor fusiotherm.

Aplicarea cretei termocolor încastrate într-un înveliş de Al. poate permite o citire exactă a temperaturii cu o eroare de ± 5 K.

Mod de aplicare.

După ce becul indicator al aparatului indică sfârşitul perioadei de încălzire, trasaţi o linie pe suprafaţa exterioară a accesoriului.

Culoarea trebuie să se schimbe într-un interval de timp de 1÷2 secunde. Dacă temperatura este prea ridicată, culoarea se va schimba imediat sau dacă este prea scăzută (sub 260°C) se va schimba după mai mult de 3 secunde. Dacă culoarea nu se schimbă în intervalul de 1÷2 secunde trebuie reluat testul de temperatură.

Tehnologia îmbinării este:

· pregătirea pentru fuziune:

1. Tăiaţi ţeava în unghi drept faţă de axa ei. Folosiţi numai scule de tăiere specifice sistemului. Aveţi grijă ca suprafeţele tăiate a ţevii să nu prezinte rosturi sau denivelări, şi dacă există îndepărtaţile.

2. Marcaţi adâncimea de sudură.

3. Marcaţi poziţia directă a fitingului pe ţeavă.

4. Înaintea fuziunii, în cazul ţevilor cu inserţie de Al., se îndepărtează stratul de Al., prin frezare.

5. Folosiţi numai freze originale cu cuţite de frezat nedeteriorate. Cuţitul tocit trebuie înlocuit cu unul nou. Va fi necesar să se realizeze o operaţie de frezare de încercare pentru a verifica montarea corectă a noului cuţit.

6. Împingeţi capătul ţevii în locaşul frezei. Frezaţi Al. până la opritorul ascuţitorii.

7. Înainte de începerea operaţiei de lipire, verificaţi dacă stratul de Al. a fost îndepărtat complet.

· încălzirea ţevii şi a fitingului:

	În procesul de lipire urmăriţi datele:

	Diametrul exterior
	Adâncimea de sudură
	Timpul de încălzire
	Timpul de sudură
	Timpul de răcire

	mm
	mm
	Sec.DVS
	Sec.AQE
	Sec.
	Min.

	16
	13,0
	5
	8
	4
	2

	20
	14,0
	5
	8
	4
	2

	25
	15,0
	7
	11
	4
	2

	32
	16,5
	8
	12
	6
	4

	40
	18,0
	12
	18
	6
	4

	50
	20,0
	18
	27
	6
	4

	63
	24,0
	24
	36
	8
	6

	75
	26,0
	30
	45
	8
	8

	90
	29,0
	40
	60
	8
	8

	110
	32,5
	50
	75
	10
	8

	Urmărind DVS 2207 partea II: La temperaturi exterioare sub +5°C timpul de încălzire va creşte cu aproximativ 50%.


8. Împingeţi capătul ţevii în accesoriu fără a o roti până la adâncimea de sudură marcată. În acelaşi timp impingeţi si fitingul, fără al roti, în capătul celălalt al accesoriului. Este esenţial să respectaţi timpii de încălzire menţionaţi anterior.

Indicaţie. Pentru o îmbinare mai uşoară a ţevilor şi fitingurilor cu diametre mari, se recomandă împingerea treptată a acestora în accesoriu.

Ţevile şi fitingurile cu diametre ø90-110 mm, pot fi imbinate numai cu aparatul de sudură tip strung.

Atenţie:Timpul de încălzire se măsoară după ce ţeava şi fitingul au fost introduse până la adâncimea corectă de sudură.

· aşezarea şi direcţionarea:

9. După stabilirea timpului de încălzire, îndepărtaţi repede ţeava şi fitingul din aparat.Îmbinaţile imediat fără să le rotiţi până ce semnul de adâncime este acoperit de marginea de polipropilenă a fitingului.

Atenţie: Nu împingeţi ţeava prea mult în fiting deoarece acesta reduce diametrul de curgere şi în cazuri extreme blochează ţeava.

12. Elementele de îmbinat trebuie să fie fixate conform timpului de asamblare specificat. Folosiţi acest timp pentru o eventuală corectare a îmbinării. Corecţia se referă numai la aliniamentul ţevii şi fitingului. Nu rotiţi sau aliniaţi niciodată elementele după expirarea timpului de fuziune.

13. După perioada de răcire, elementele îmbinate sunt gata de utilizare.

 
Rezultatul fuziunii dintre ţeavă şi fiting îl constituie o îmbinare perfectă, nedemontabilă.

Colierele pentru fixarea ţevilor trebuie să corespundă diametrului exterior al ţevilor. Mai  mult, este important ca elementele de prindere să nu deterioreze suprafaţa ţevilor

Materialele/elementele ideale de fixare a ţevilor sunt cele căptuşite/prevăzute cu cauciuc. Acestea sunt realizate special pentru utilizarea lor în cazul ţevilor din plastic.

Alegerea materialului pentru fixare şi folosirea lui trebuie să fie stabilită

· punct fix;

· punct de alunecare. 

Punctele fixe

La amplasarea punctelor fixe, conductele sunt împărţite în segmente separate. În principal, punctele fixe trebuie calculate şi amplasate în aşa fel încât forţele de dilatare ale a ţevilor precum şi încărcările suplimentare să fie preluate de acestea.

Conductele verticale pot fi montate rigid. Coloanele nu necesită lire/ compensatoare de dilataţie, cu condiţia ca punctele fixe să fie amplasate imediat înainte  sau după o ramificaţie.

Pentru a compensa forţele care rezultă din dilatarea liniară a conductelor, trebuie să  existe un număr suficient de elemente de fixare.

Colierele/ bridele de fixare îndeplinesc toate cerinţele menţionate şi- ţinând seama de următoarele instrucţiuni de montare- sunt ideale pentru realizarea punctelor fixe.

Acest tip special de bride de fixare prevăzute cu cauciuc oferă siguranţă în realizarea protecţiei mecanice a suprafeţei ţevii.

Punctele mobile

Acestea trebuie să permită mişcarea axială a ţevilor.

La amplasarea punctelor de alunecare trebuie să se ţină seama ca mişcarea conductelor să nu fie obstrucţionată de fitingurile şi armăturile instalate în apropierea lor.

Caracteristicile speciale ale bridelor de fixare a ţevilor le conferă calitatea de a fi folosite pentru izolarea fonică şi atunci când sunt montate respectând instrucţiunile de mai jos, sunt perfecte pentru instalaţiile cu puncte de alunecare.

· instrucţiuni pentru instalare

Bridele/colierele de fixare sunt cele mai indicate pentru instalaţiile prevăzute cu puncte fixe şi mobile.

Distanţele de amplasare depind de tipul de ţeavă.

	Fixare
	Ţeava cu inserţie de FC
	Ţeava cu inserţie de Al

	Punct de alunecare
	1 distanţier
	2 distanţiere

	Punct fix                                                                                         
	nu necesită distanţier
	1 distanţier



La montarea conductelor trebuie ţint cont şi de dilatarea lineară a conductelor.

Dilatarea lineară a ţevilor depinde de temperatura la care este supus materialul din care sunt realizate.

De aceea, ţevile de apă rece nu prezintă dilatare lineară şi, în consecinţă/prin urmare nu trebuie să fie luată în considerare.

Din cauza dilatării materialului sub acţiunea căldurii, dilatarea lineară trebuie luată în considerare în mod special în cazul instalaţiilor de apă caldă şi a instalaţiilor de încălzire.

Aceasta necesită o diferenţiere a tipurilor de instalaţii

· instalaţii îngropate

· instalaţii realizate în canale

· instalaţii aparente

· instalaţii îngropate:

În acest caz nu este necesar să se ia în considerare dilatarea ţevii .


Cele de mai jos sunt valabile şi în cazul ţevilor neizolate, în concordanţă cu reglementările curente. Dilatarea lineară, funcţie de temperatură, este împiedicată prin prevederea  de incluziuni/ insertii în pardoseală, realizate din beton sau mortar.


Efortul de compresiune şi solicitarea la întindere, rezultate, nu sunt periculoase fiind preluate de material.

· instalaţii îngropate în canale:

Deoarece ţevile cu inserţie de Al, cu inserţie de FC şi cele pentru apă caldă şi rece fără componente de stabilizare prezintă dilatări lineare diferite, punctele de ramificaţii  din conductă trebuie să fie montate potrivit tipului de ţeavă ales.

În cazul amplasării unui brid de fixare (punct fix) înaintea fiecărei ramificaţii, dilatarea lineară a ţevilor poate fi ignorată.

În general, coloanele pot fi montate rigid, fără rost de dilatare. Dilatarea este direcţionată în spaţiul/pe lungimea dintre două puncte fixe, unde nu are nici un efect.

În plus, trebuie respectată o distanţă maximă de 3m între două puncte fixe.

La ţevi pentru apă caldă/rece, montarea coloanelor, în acest caz, necesită prezenţa unei tevi de derivatie care este suficient de elastică pentru a prelua dilatarea totală.

Aceasta se poate asigura printr-o fixare corespunzătoare a coloanei;

Un manşon din ţeavă potrivit conferă de asemeni o elasticitate suficientă;

Mai mult, montarea unui cot / suport elastic oferă o elasticitate corespunzătoare.

· instalaţii aparente:

În cazul ţevilor montate aparent (ex. în subsol), aspectul acestora este important şi de acea nu trebuie să existe deformare.

Ţevile PP cu inserţie de Al şi FC pentru apă caldă şi încălzire fac acest lucru posibil. Coeficientul de dilatare lineară al ţevilor fusiotherm fără componente de stabilizare este ( 3 =15,00 × 10 5 ( K –1).

De aceea se recomandă ca ţevile să se monteze aparent acolo unde dilatarea lineară trebuie să fie luată în calcul.

Acest lucru nu este valabil pentru instalaţiile verticale realizate din acest tip de ţeavă.

Asemănător cu ţevile metalice, ţevile trebuie să se monteze cu ajutorul bridelor de fixare.

Următoarele posibilităţi sunt gândite pentru a compensa dilatarea lineară.

· compensator curbat (în forma de L)

· compensator de dilatare (în forma de U)

În cele mai multe cazuri, schimbările de direcţie pot fi folosite pentru a compensa dilatările lineare ale ţevilor.

Lungimea laturii deformate trebuie să fie calculată.

În cele mai multe cazuri, schimbările de direcţie pot fi folosite pentru a compensa dilatările lineare ale ţevilor.

Dacă dilatarea lineară nu poate fi compensată prin schimbarea de direcţie, devine necesară montarea unui compensator de dilataţie. Construirea /realizarea lui presupune o lungime corespunzătoare a ţevilor şi patru unghiuri de 90°.

Se ţine seama de lungimea de deformaţie L s precum şi de mărimea deformaţiei A min, în realizarea compensatorului.

GRAFICUL DILATĂRII LINEARE - Ţevi apă caldă/ rece

Valorile dilatării lineare, descrisă pe larg în ultimele pagini, pot fi luate din tabelul următor. Folosirea acestuia facilitează indicarea rapidă a dilatării lineare.

La ţevile cu inserţie de Al / FC, datorită inserţiilor, ţevile cu inserţie de Al/FC oferă o mai mare stabilitate şi rezistenţă. În plus dilatarea lineară se reduce până la 1/5 din cea a ţevilor din PP simple.

Pretensionarea se realizează când spaţiul este limitat, este posibil ca lungimea laturii deformate să fie redusă prin pretensionarea acesteia. Instalaţiile pretensionate, dacă sunt proiectate şi realizate cu atenţie, oferă o estetică perfectă deoarece dilatarea abia se observă.

Intervalele între suporţi/bride sunt date în tabel pentru determinarea intervalelor dintre bridele de fixare, pentru ţevi cu inserţie de Al, Fc, sau fără inserţie, în funcţie de temperatură şi diametrul exterior.

· cu inserţie de Al

	Diferenţa de temperatură
	Diametrul ţevii [mm]

	
	16
	20
	25
	32
	40
	50
	63
	75
	90
	110

	
	Intervale valabile [cm]

	0
	130
	155
	170
	195
	220
	245
	270
	285
	300
	325

	20
	100
	120
	130
	150
	170
	190
	210
	220
	230
	250

	30
	100
	120
	130
	150
	170
	190
	210
	220
	230
	240

	40
	100
	110
	120
	140
	160
	180
	200
	210
	220
	230

	50
	100
	110
	120
	140
	160
	180
	200
	210
	220
	210

	60
	80
	100
	110
	130
	150
	170
	190
	200
	210
	200

	70
	70
	90
	100
	120
	140
	160
	180
	190
	200
	200


· cu inserţie de FC

	Diferenţa de temperatură
	Diametrul ţevii [mm]

	
	20
	25
	32
	40
	50
	63
	75
	90
	110

	
	Intervale valabile [cm]

	0
	120
	140
	160
	180
	205
	230
	245
	260
	290

	20
	90
	105
	120
	135
	155
	175
	185
	195
	215

	30
	90
	105
	120
	135
	155
	175
	185
	195
	210

	40
	85
	95
	110
	125
	145
	165
	175
	185
	200

	50
	85
	95
	110
	125
	145
	165
	175
	185
	200

	60
	80
	90
	105
	120
	135
	155
	165
	175
	180

	70
	70
	80
	95
	110
	130
	145
	155
	165
	170


· pentru apă caldă/rece

	Diferenţa de temperatură
	Diametrul ţevii [mm]

	
	16
	20
	25
	32
	40
	50
	63
	75
	90
	110

	
	Intervale valabile [cm]

	0
	70
	85
	105
	125
	140
	165
	190
	205
	220
	250

	20
	50
	60
	75
	90
	100
	120
	140
	150
	160
	180

	30
	50
	60
	75
	90
	100
	120
	140
	150
	160
	180

	40
	50
	60
	70
	80
	90
	110
	130
	140
	150
	170

	50
	50
	60
	70
	80
	90
	110
	130
	140
	150
	170

	60
	50
	55
	65
	75
	85
	100
	115
	125
	140
	160

	70
	50
	50
	60
	70
	80
	95
	105
	115
	125
	140


Intervalele valabile pentru ţevi SDR 11/S5 (PN 10).

Izolaţia termică  

Ţevile şi fitingurile PP trebuie izolate împotriva pierderilor de căldură. Grosimea izolaţiei depinde de instalaţia respectivă.

Conductivitatea termică a ţevilor realizate din polipropilenă PP-R80 este 0.15 W/Mk. Din punct de vedere al transferului de căldură, ţevile şi fitingurile PP oferă un grad mai mare de autoizolare comparativ cu ţevile metalice.  În scopul determinării grosimii izolaţiei ţevilor, al căror diametru nu este stipulat în standarde, pentru stabilirea grosimii izolaţiei se va considera drept criteriu diametrul exterior al ţevii (Normativul pentru Sisteme de instalaţii de încălzire). Comparativ cu sistemele de ţevi metalice, în cazul celor din PP-R80 grosimea izolaţiei se reduce. 

Grosimea izolaţiei, calculată pe baza Normativului pentru Sistemele de Instalaţii de încălzire pentru ţevi PP SDR 6.

	Conductivitatea termică
	0,030 [W/mK]
	0,035 [W/mK]
	0,040 [W/mK]

	Dimensiuni
	Grosimea minimă a izolaţiei [mm]

	
	50%
	100%
	50%
	100%
	50%
	100%

	16 mm
	6,1
	12,8
	8,0
	17,0
	10,1
	22,2

	20 mm
	6,1
	12,9
	7,8
	18,8
	9,7
	21,6

	25 mm
	6,0
	13,0
	7,6
	18,7
	9,3
	21,0

	32 mm
	9,4
	19,9
	11,8
	25,5
	14,4
	32,2

	40 mm
	9,3
	19,8
	11,5
	25,1
	13,9
	31,2

	50 mm
	9,0
	19,7
	11,0
	24,7
	13,2
	30,2

	63 mm
	13,1
	27,9
	15,9
	35,0
	19,0
	42,9

	75 mm
	15,6
	33,4
	19,0
	41,7
	22,6
	51,1

	90 mm
	18,8
	40,2
	22,8
	50,1
	27,1
	61,3

	110 mm
	23,1
	49,1
	27,9
	61,1
	33,1
	74,7


La trecerea conductelor prin pereţi se vor monta manşoane de protecţie care să permită mişcarea liberă la dilatare a ţevilor.

La traversarea planşeelor, tuburile de protecţie vor depăşi nivelul pardoselii finite cu 2÷3 cm.

Pe porţiunile de traversare a elementelor de construcţie nu se vor face îmbinări.

Execuţia golurilor de trecere a conductelor se va face fără a se afecta armătura de oţel beton existentă.

Panta normală a conductelor va fi de 3% (pe porţiuni reduse admiţându-se şi 2%) pentru a se asigura dezaerisirea lor.

Radiatoarele se vor fixa prin console (C) şi prin susţinătoare (S). 

Reglarea instalaţiei, probe, verificări
Probarea conductelor se efectuează la o presiune de 1,5 ori mai mare decât prsiunea de regim, însă minimum 6 bar, timp de 20 min. Proba se execută după aerisirea instalaţiei.

Proba de presiune se poate face după cel puţin 24 h de la executarea ultimei îmbinări.

În vederea recepţiei se va urmări dacă executarea lucrărilor s-a efectuat în conformitate cu documentaţia tehnico-economică şi cu prescripţiile tehnice în vigoare şi anume:

· echiparea cu armături corespunzătoare si accesibilitatea lor;

· respectarea traseelor conductelor;

· folosirea materialelor prevăzute;

· funcţionarea normală şi silenţioasă a instalaţiilor;

· rigiditatea fixării în elementele de construcţii a conductelor şi aparatelor;

Probe, verificări
            Instalațiile de încălzire se vor supune la următoarele probe:

             * proba la rece Pp = 6 bari; T = 3 ore

             * proba la cald;

             * proba de eficacitate

      
Proba la rece constă în umplerea instalației cu apă și verificarea la presiunea de 5 bari,

          Înainte de probă instalațiile vor fi spălate cu apă potabilă sub jet continuu, până când apa evacuată nu mai conține impurități vizibile (nămol, nisip).

          Proba se efectuează înainte de vopsirea și izolarea conductelor, în perioada de timp cu temperaturi mai mari de + 5 °C. Proba va începe după cel puțin 3 ore de la punerea instalației sub presiune.

           Rezultatele probei la rece se vor considera corespunzătoare dacă pe toată durata probei manometrul nu a indicat variații de presiune și dacă la instalație nu se constată fisuri, pierderi de apă.

           După efectuarea probei la rece instalația se va goli de apă în mod obligatoriu.

           Proba la cald (80 grade / 60 grade) se va efectua de asemenea înaintea vopsirii și izolării conductelor și constă din verificarea dacă toate elementele corpurilor de încălzire au ajuns la aceeași temperatură, dacă nu sunt pierderi de apă la îmbinări, dacă dilatările sunt reluate în mod corespunzător și dacă are loc o bună aerisire a instalației. Nu se admit pierderi.

             După o primă probă la cald se va proceda la răcirea instalației după care se va efectua o a doua probă la cald urmărindu-se aceleași probleme de funcționare.

             Proba de eficacitate se efectuează la temperaturi scăzute ale mediului exterior, cât  mai aproape de - 15 °C, urmărindu-se dacă se realizează temperaturile normale în camere.

             În vederea recepției se va urmări dacă executarea lucrărilor s-a făcut în conformitate cu documentația tehnico- economică și cu prescripțiile tehnice în vigoare și anume:

             * echiparea cu armături corespunzătoare și accesibilitatea la ele;

             * respectarea materialelor prevăzute;

             * funcționarea normală și silențioasă a instalațiilor;

             * rigiditatea fixării în elementele de construcții a conductelor și aparatelor;

             * calitatea vopsitoriilor;

             * aspectul estetic general al montării instalațiilor

Măsuri de securitate și sănătate în muncă

La execuție se vor respecta normele de securitate și sănătate în muncă prevăzute în legislația națională.

Măsurători, decontări

Decontarea lucrărilor se va face la metru liniar de conductă respectiv la elemenți/bucăți de radiator.

